SK Úradný vestník Európskej únie L 50/51

VYKONÁVACIE ROZHODNUTIE KOMISIE

zo 17. februára 2012,

ktorým sa mení príloha E k smernici Rady 92/65/EHS, pokiaľ ide o vzory zdravotných osvedčení pre zvieratá z poľnohospodárskych podnikov a zvieratá, spermu, vajíčka a embryá zo schválených zariadení, inštitútov alebo stredísk

[oznámené pod číslom K(2012) 860]

(Text s významom pre EHP)

(2012/112/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (1), a najmä na jej článok 22,

keďže:

(1) V smernici 92/65/EHS sú stanovené veterinárne požiadavky na obchodovanie s tými zvieratami, spermou, vajíčkami a embryami v Únii, na ktoré sa nevzťahujú veterinárne požiadavky stanovené v určitých osobitných právnych predpisoch Únie. V časti 1 prílohy E k uvedenej smernici sa okrem toho stanovuje vzor zdravotného osvedčenia na obchodovanie so zvieratami z poľnohospodárskych podnikov (kopytníky, vtáky, zajacovité, psy, mačky a fretky), zatiaľ čo v časti 3 uvedenej prílohy sa stanovuje vzor zdravotného osvedčenia na obchodovanie so zvieratami, spermou, embryami a vajíčkami zo schválených zariadení, inštitútov alebo stredísk.

(2) V článku 6 ods. 3 smernice 92/65/EHS sú stanovené veterinárne požiadavky vzťahujúce sa na obchodovanie so suidae, iné ako požiadavky v smernici Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (2). Stanovuje sa v ňom inter alia, že v prípade, ak suidae nepochádzajú zo stáda bez výskytu brucelózy v súlade so smernicou 64/432/EHS, musia byť v priebehu 30 dní pred odoslaním podrobené testu na dôkaz neprítomnosti protilátok proti brucelóze s negatívnym výsledkom. V záujme konzistentnosti právnych predpisov Únie by sa preto mal vzor zdravotného osvedčenia stanovený v časti 1 prílohy E k smernici 92/65/EHS zmeniť a doplniť, aby v ňom bol zahrnutý aj osobitný odkaz na uvedenú požiadavku.

(3) Rozhodnutím Komisie 2007/598/ES z 28. augusta 2007 o opatreniach na prevenciu šírenia vysokopatogénnej vtáčej chrípky na iné vtáky chované v zajatí v zoologických záhradách a schválených zariadeniach, inštitútoch alebo strediskách v členských štátoch (3) sa schvaľujú plány preventívneho očkovania proti uvedenej chorobe v určitých členských štátoch.

(4) V bode 4 písm. b) prílohy II k rozhodnutiu 2007/598/ES sa stanovuje, že vtáky zaočkované proti vtáčej chrípke chované v zoologických záhradách, ktoré nie sú schválené v súlade so smernicou 92/65/EHS, sa môžu premiestňovať do iných členských štátov po udelení povolenia členským štátom určenia za predpokladu, že spĺňa požiadavky stanovené v uvedenom rozhodnutí a sprevádza ho veterinárne osvedčenie ustanovené v časti 1 prílohy E k uvedenej smernici, v ktorom je uvedené, že vtáky spĺňajú ustanovenia rozhodnutia 2007/598/ES a v konkrétny dátum boli zaočkované proti vtáčej chrípke.

(5) Vtáky uvedené v článku 7 smernice 92/65/EHS však pri obchodovaní v rámci Únie nemusia byť sprevádzané veterinárnym osvedčením stanoveným v časti 1 prílohy E k danej smernici, ale musia byť sprevádzané osvedčením vydaným prevádzkovateľom v súlade s článkom 4 uvedenej smernice, alebo, v prípade papagájov, musia byť sprevádzané obchodným dokladom podpísaným úradným veterinárnym lekárom alebo veterinárnym lekárom zodpovedným za poľnohospodársky podnik.

(6) Preto by sa malo objasniť, že veterinárnym osvedčením stanoveným v časti 1 prílohy E k smernici 92/65/EHS musia byť sprevádzané iba vtáky, ktoré sú zaočkované proti vtáčej chrípke a ktoré pochádzajú z poľnohospodárskeho podniku, kde sa očkovanie proti vtáčej chrípke vykonalo počas posledných dvanástich mesiacov. Vzorové zdravotné osvedčenie stanovené v časti 1 uvedenej prílohy by sa malo zmeniť a doplniť, aby obsahovalo odkaz na takéto očkovanie.

(7) V článku 10 smernice 92/65/EHS sú stanovené veterinárne požiadavky, ktorými sa riadi obchod so psami, s mačkami a fretkami. Stanovuje sa v ňom inter alia, že musia spĺňať príslušné požiadavky stanovené v nariadení Európskeho Parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (4).

(8) V článku 6 nariadenia (ES) č. 998/2003 sa stanovuje, že do 31. decembra 2011 musia byť psy a mačky, ktoré vstupujú na územie Írska, Malty, Švédska a Spojeného kráľovstva z iných členských štátov, zaočkované, a musia podstúpiť predvstupové krvné testy na prítomnosť besnoty v súlade s vnútroštátnymi právnymi predpismi.

(9) V článku 16 uvedeného nariadenia sa okrem toho stanovuje, že do 31. decembra 2011 môže Fínsko, Írsko, Malta, Švédsko a Spojené kráľovstvo v súvislosti s echinokokózou a Írsko, Malta a Spojené kráľovstvo v súvislosti s kliešťami podmieniť vstup spoločenských zvierat na ich územie splnením určitých dodatočných vnútroštátnych požiadaviek.

(10) Delegované nariadenie Komisie (EÚ) č. 1152/2011 zo 14. júla 2011, ktorým sa dopĺňa nariadenie Európskeho parlamentu a Rady (ES) č. 998/2003, pokiaľ ide o preventívne zdravotné opatrenia na kontrolu infekcie Echinococcus multilocularis u psov (5), bolo prijaté s cieľom zabezpečiť trvalú ochranu zdravia pred Echinococcus multilocularis v Írsku, na Malte, vo Fínsku a v Spojenom kráľovstve. Nariadenie sa má uplatňovať od 1. januára 2012.

(11) Odkaz na články 6 a 16 nariadenia (ES) č. 998/2003 vo vzorovom zdravotnom osvedčení stanovenom v časti 1 prílohy E k smernici 92/65/EHS by sa preto mal vypustiť a nahradiť, pokiaľ ide o psy, a to odkazom na delegované nariadenie (EÚ) č. 1152/2011.

(12) Časť 1 prílohy E k smernici 92/65/EHS by sa preto mala zodpovedajúcim spôsobom zmeniť a doplniť.

(13) V článku 13 smernice 92/65/EHS sa stanovujú veterinárne požiadavky na obchodovanie so zvieratami živočíšnych druhov vnímavých na choroby uvedené v prílohách A a B k danej smernici a so spermou, vajíčkami a embryami takýchto zvierat odosielaných do a zo zariadení, inštitútov alebo stredísk schválených v súlade s prílohou C k danej smernici.

(14) Sperma, vajíčka a embryá určitých živočíšnych druhov je možné zmraziť a dlhodobo skladovať, a preto sa môže stať, že zviera, ktoré bolo darcom, už nie je k dispozícii v deň vydania veterinárneho osvedčenia. Preto je potrebné zmeniť a doplniť vzorové veterinárne osvedčenie stanovené v časti 3 prílohy E k smernici 92/65/EHS tak, aby v ňom bolo uvedené, že zviera, ktoré je darcom, bolo posúdené ako zdravé a bez klinických príznakov choroby buď v deň odberu alebo v deň vydania veterinárneho osvedčenia.

(15) V bode 4 písm. a) prílohy II k rozhodnutiu 2007/598/ES sa stanovuje, že vtáky zaočkované proti vtáčej chrípke chované v schválených zariadeniach, inštitútoch alebo strediskách vrátane zoologických záhrad sa môžu premiestňovať do iných schválených zariadení, inštitútov alebo stredísk vrátane zoologických záhrad v iných členských štátoch za predpokladu, že spĺňajú požiadavky stanovené v uvedenom rozhodnutí a sprevádza ich veterinárne osvedčenie ustanovené v časti 3 prílohy E k smernici 92/65/EHS, v ktorom je uvedené, že vtáky boli zaočkované proti vtáčej chrípke v súlade s rozhodnutím Komisie 2006/474/ES (6). Keďže uvedené rozhodnutie sa zrušilo a nahradilo rozhodnutím 2007/598/ES, uvedený odkaz by sa mal nahradiť odkazom na rozhodnutie 2007/598/ES.

(16) Časť 3 prílohy E k smernici 92/65/EHS by sa preto mala zodpovedajúcim spôsobom zmeniť a doplniť.

(17) Smernica 92/65/EHS by sa preto mala zodpovedajúcim spôsobom zmeniť a doplniť.

(18) S cieľom vyhnúť sa narušeniu obchodu by sa pri splnení určitých podmienok malo počas prechodného obdobia pred zavedením zmien a doplnení prostredníctvom tohto rozhodnutia povoliť používanie veterinárnych osvedčení vydaných v súlade s časťou 1 a časťou 3 prílohy E k smernici 92/65/EHS.

(19) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Príloha E k smernici 92/65/EHS sa mení a dopĺňa v súlade s prílohou k tomuto rozhodnutiu.

Článok 2

Členské štáty môžu na prechodné obdobie do 30. júna 2012 povoliť obchodovanie so zvieratami z poľnohospodárskych podnikov a so zvieratami, spermou, vajíčkami a embryami zo schválených zariadení, inštitútov alebo stredísk, ktoré sú sprevádzané veterinárnym osvedčením vydaným najneskôr 29. februára 2012 v súlade so vzormi stanovenými v časti 1 a 3 prílohy E k smernici 92/65/EHS vo verzii pred zmenami a doplneniami zavedenými týmto rozhodnutím.

Článok 3

Toto rozhodnutie sa uplatňuje od 1. marca 2012.

Článok 4

Toto rozhodnutie je určené členským štátom.

V Bruseli 17. februára 2012 Za Komisiu John DALLI člen Komisie

(1) Ú. v. ES L 268, 14.9.1992, s. 54.

(2) Ú. v. ES 121, 29.7.1964, s. 1977/64.

(3) Ú. v. EÚ L 230, 1.9.2007, s. 20.

(4) Ú. v. EÚ L 146, 13.6.2003, s. 1.

(5) Ú. v. EÚ L 296, 15.11.2011, s. 6.

(6) Ú. v. EÚ L 187, 8.7.2006, s. 37.